Gore: 'SAD glavni krivac za opstruiranje postizanja napretka na Baliju'
Glasnogovornica Bijele kuće Dana Perino izjavila je da Goreovi komentari "nisu konstruktivni" za razgovor o pitanju ispuštanja stakleni
Bivši američki dopredsjednik Al Gore izjavio je da su Sjedinjene Države prvenstveno odgovorne za opstruiranje napretka na konferenciji na Baliju. Gore je pozvao izaslanike da krenu naprijed i sklope sporazum bez Sjedinjenih Država. Dodao je da će se američki stav o globalnom zatopljavanju najvjerojatnije promijeniti nakon predsjedničkih izbora sljedeće godine. Glasnogovornica Bijele kuće Dana Perino izjavila je da Goreovi komentari "nisu konstruktivni" za razgovor o ovom pitanju. Dodala je da nisu samo Sjedinjene Države izrazile "zabrinutost i iznenađenje" nacrtom dokumenta u kojem se navode konkretni brojevi za smanjivanje ispuštanja stakleničnih plinova. Bivši dopredsjednik Gore obratio se skupu na Baliju nakon što je u ponedjeljak primio Nobelovu nagradu za mir, zbog svog rada na promicanju svijesti o globalnom zatopljavanju. Inače, Europska unija prijeti da će bojkotirati američke razgovore o globalnom zatopljavanju sljedeći mjesec, optužujući Washington da blokira ciljeve za velika smanjivanja ispuštanja stakleničnih plinova na konferenciji Ujedinjenih naorda o klimatskim promjenama na Baliju. Predstavnik Europske unije danas je u Indoneziji izjavio da bi održavanje susrete vodećih ekonomskih zemalja bilo besmisleno, ako ne uspiju razgovori na Baliju. Europska unija i većina od 190 zemalja okupljenih na konferenciji na Baliju želi da se utvrdi kvota od 25 do četrdeset posto smanjivanja ispuštanja stakleničnih plinova. Sjedinjene Države, Kanada i Japan tome se protive.